1.2.2022 13:28 | Majstrovstvá sveta v hokeji juniorov sa tradične konali na prelome rokov, no tentokrát sa nedohrali. Zrušili ich ešte na konci decembra po tom, čo sa medzi tímami či rozhodcami začal šíriť koronavírus v kanadských mestách Edmonton a Red Deer.
Prezident Medzinárodnej hokejovej federácie (IIHF) Luc Tardif už ihneď po zrušení turnaja tvrdil, že by chcel, aby sa juniorský šampionát odohral odznova v letných mesiacoch. Svoj úmysel teraz potvrdil a zdá sa, že letné MS hráčov do 20 rokov budú naozaj realitou.
"Môžem potvrdiť, že juniorský šampionát sa bude konať v lete v provincii Alberta v Kanade. Najpravdepodobnejšie v auguste. IIHF oznámi presné dátumy a miesta konania po konci olympiády v Pekingu," povedal Luc Tardif podľa ruského RIA Novosti.
Na letnom šampionáte by mali môcť nastúpiť všetci hráči, ktorí mohli hrať aj v pôvodnom termíne. Tímy však budú môcť spraviť novú nomináciu.